На основу члана 13. став 1. и члана 32. став 20. Закона о локалној самоуправи („Службени гласник РС“ 129/2007, 83/2014 – др. закон, 101/2016-др.закон и 47/2018) и члана 41. и 138. Статута Општине Владичин Хан („Службени гласник Пчињског округа“ број 21/2008 и 8/2009 и „Службени гласник Града Врања“ бр. 11/2013, 5/2017 и 14/2017), Скупштина општине Владичин Хан, на седници одржаној дана 16.12.2018. године, донела је

**О Д Л У К У**

**О УСПОСТАВЉАЊУ САРАДЊЕ ОПШТИНЕ ВЛАДИЧИН ХАН СА ГРАДОВИМА И ОПШТИНАМА У СЛИВУ ЈУЖНЕ МОРАВЕ**

**Члан 1.**

Овом одлуком Општина Владичин Хан успоставља сарадњу са градовима и општинама у сливу Јужне Мораве, у складу са потребом интензивирања сарадње између градова и општина у сливу Јужне Мораве у циљу смањивања заједничких ризика и брзог опоравка након елементарних непогода и других несрећа.

**Члан 2.**

Специфични циљеви сарадње градова и општина у сливу Јужне Мораве биће развој јединица цивилне заштите опште намене, прикупљање, обрада и размена података између градова и општина и републичких установа о хазардима, изложености хазардима, осетљивости на хазарде и капацитетима за одговор и брз опоравак, заједничко планирање и спровођење инфраструктурних мера у складу са препорукама, студијама и анализама за проблем поплава у сливу Јужне Мораве, оцењивање сеизмичког хазарда, јачање хоризонталне и вертикалне комуникације ради унапређења система ране најаве, развој стратегије планирања финансијских средстава и унапређења процеса процене штете и обнове после елементарне непогоде.

**Члан 3.**

У складу са чланом 1. ове одлуке, општина Владичин Хан прихвата одредбе Протокола о сарадњи градова и општина у сливу Јужне Мораве.

**Члан 4.**

По ступању на снагу ове одлуке, председник општине Владичин Хан потписаће Протокол о сарадњи градова и општина у сливу Јужне Мораве.

**Члан 5.**

Оваодлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-175/6/18-I**

**П Р Е Д С Е Д Н И Ц А**

**Данијела Поповић**